VENDIM
[bookmark: _Hlk65235567]Nr. 165, datë 27.7.2021

MBI HEQJEN E LICENCËS NR. 478, SERIA T20, PËR VEPRIMTARINË E TREGTIMIT TË ENERGJISË ELEKTRIKE DHËNË SHOQËRISË “HEC ZALL XHUXHË” SHPK, ME VENDIMIN E BORDIT TË ERE-s NR. 242, DATË 21.12.2020, I NDRYSHUAR

[bookmark: _Hlk62631128]Në mbështetje të nenit 16, të ligjit nr. 43/2015, “Për sektorin e energjisë elektrike”, i ndryshuar; neneve 7 dhe 8, të rregullores “Për procedurat e heqjes së licencave në sektorin e energjisë elektrike dhe të gazit natyror”, miratuar me vendimin e Bordit të ERE-s nr. 58, datë 18.4.2017; nenit 15, të rregullores “Për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016, Bordi i Entit Rregullator të Energjisë (ERE), në mbledhjen e tij të datës 27.7.2021, mbasi shqyrtoi relacionin me nr. 106/1 prot., datë 15.7.2021, “Mbi heqjen e licencës nr. 478, seria T20, për veprimtarinë e tregtimit të energjisë elektrike dhënë shoqërisë “HEC Zall Xhuxhë” sh.p.k., me vendimin e Bordit të ERE-s nr. 242, datë 21.12.2021, i ndryshuar”, të përgatitur nga Drejtoria e Licencimit, Autorizimeve dhe Mbikëqyrjes
konstatoi se: 
- Bordi i ERE-s, me vendimin nr. 137, datë 7.6.2021, ka vendosur:
1. Të fillojë procedurën për heqjen e licencës nr. 478, seria T20, për veprimtarinë e tregtimit të energjisë elektrike, dhënë shoqërisë “HEC Zall Xhuxhë” sh.p.k., me vendimin e Bordit të ERE-s nr. 242, datë 21.12.2020, i ndryshuar. 
2. Shoqëria mund të paraqesë argumentet e saj me shkrim brenda 30 ditëve nga data e marrjes së njoftimit për fillimin e procedurave për heqjen e licencës.
- Shoqëria është njoftuar për këtë vendimmarrje të Bordit të ERE-s, nëpërmjet shkresës nr. 741 prot., datë 10.6.2021, nëpërmjet së cilës është informuar se ka 30 ditë kohë për të paraqitur argumentet e saj të mundshme me shkrim nga marrja e kësaj shkrese. 
- Nuk rezulton që shkresa e dërguar të jetë kthyer mbrapsht nga posta, ndaj konsiderohet se shoqëria ka marrë dijeni për vendimmarrjen e Bordit të ERE-s.
- Shoqëria “HEC Zall Xhuxhë” sh.p.k. është licencuar në veprimtarinë e tregtimit të energjisë elektrike me anë të vendimit të Bordit nr. 242, datë 21.12.2020, i ndryshuar me vendimin nr. 107, datë 22.4.2021 dhe kishte detyrimin që të depozitonte në ERE brenda 60 ditëve, duke filluar ky afat nga data 28.3.2021, dokumentacionin si më poshtë: 
[bookmark: _GoBack]i. dokumente që vërtetojnë aftësinë ose mbështetjen financiare të aplikuesit, ku shprehen qartë vlerat monetare për financimin dhe struktura e financimit (financim i vetë aplikuesit, kredi bankare, donacion, të tjera etj.);
ii. sasinë e energjisë elektrike të parashikuar për t’u tregtuar në GWh/për pesë vitet e licencës së tregtimit të energjisë elektrike;
iii. kapitalin financiar të parashikuar për ushtrimin e veprimtarisë së tregtimit të energjisë elektrike.
- ERE ka njoftuar shoqërinë për vendimin e Bordit nr. 107/2021, me shkresën nr. 451/3 prot., datë 4.5.2021 dhe me shkresën nr. 451/4 prot., datë 18.5.2021 i ka rikujtuar asaj afatin për plotësimin e dokumentacionit sipas përcaktimeve të vendimit të Bordit nr. 107/2021, duke sjellë në vëmendje se mosplotësimi i dokumentacionit brenda datës 26.5.2021, do të përbëjë kusht për rishikimin e vendimit.
- Vendimi mbi fillimin e procedurës për heqjen e licencës u mor për arsye se shoqëria nuk përmbushi brenda afatit kushtet e përcaktuara në vendimin nr. 242/2020, i ndryshuar e po ashtu nuk dokumentoi në ERE përpjekjet e saj për përmbushjen e tyre.
[bookmark: _Hlk77159033]- Në nenin 8, germa “c”, të rregullores “Për procedurat e heqjes së licencave në sektorin e energjisë elektrike dhe të gazit natyror”, miratuar me vendimin e Bordit të ERE-s nr. 58, datë 18.4.2017, parashikohet se:
[bookmark: _Hlk63159288]“Pas marrjes së përgjigjes me shkrim nga i licencuari sipas parashikimeve, personat e ngarkuar që ndjekin këtë procedurë, do të shqyrtojnë këtë përgjigje brenda 30 ditëve dhe do të përgatisin një relacion për Bordin mbi argumentet e paraqitura dhe veprimet e ndërmarra nga i licencuari dhe do t’i propozojnë Bordit:
c) për të hequr licencën.”
- Në pikën 3.6.3, të kushteve të licencës për tregtimin e energjisë elektrike parashikohet, se: i licencuari do t’i paraqesë ERE-s, me kërkesën e saj dhe sipas formës dhe brenda kohës së vendosur nga ERE, çdo informacion që është i domosdoshëm për ERE-n për të kryer përgjegjësitë e saj rregullatore të autorizuara.
- Në përfundim të afatit të përcaktuar prej 30 ditësh, shoqëria “HEC Zall Xhuxhë” sh.p.k. nuk ka depozituar në ERE as informacion dhe as dokumentacion në përgjigje të njoftimit për fillimin e procedurave për heqjen e licencës së tregtimit të energjisë elektrike.
- Duke qenë se shoqëria nuk ka marrë asnjë masë për të shmangur faktin ligjor për të cilin nisi procedura për heqjen e licencës, vlerësohet se subjektit “HEC Zall Xhuxhë” sh.p.k., duhet t’i hiqet licenca nr. 478, seria T20, për veprimtarinë e tregtimit të energjisë elektrike, dhënë shoqërisë me vendimin e Bordit të ERE-s nr. 242, datë 21.12.2020, i ndryshuar.
- Me heqjen e kësaj licence, shoqëria “HEC Zall Xhuxhë” sh.p.k. nuk mban më statusin e të licencuarit nga ERE për veprimtarinë e tregtimit të energjisë elektrike, licenca bëhet e pavlefshme dhe ajo nuk mund të ushtrojë më veprimtarinë për të cilën ishte licencuar.
- Heqja e licencës nuk e liron shoqërinë nga detyrimi për shlyerjen e pagesës rregullatore të vitit 2021 për licencën e tregtimit të energjisë elektrike, të përcaktuar me vendimin e Bordit të ERE-s nr. 142, datë 15.6.2021. Në zbatim të vendimit nr. 142/2021, shoqëria duhet të kryejë pagesën rregullatore ndaj ERE-s, jo më vonë se 30 ditë nga botimi në Fletoren Zyrtare i këtij vendimi, i cili është botuar në Fletoren Zyrtare nr. 103, datë 29.6.2021. Nuk rezulton që të jetë kryer pagesë nga ana e kësaj shoqërie. 
Për gjithë sa më sipër, Bordi i ERE-s 

VENDOSI:

1. Të heqë licencën nr. 478, seria T20, për veprimtarinë e tregtimit të energjisë elektrike, dhënë shoqërisë “HEC Zall Xhuxhë” sh.p.k., me vendimin e Bordit të ERE-s nr. 242, datë 21.12.2020, i ndryshuar.
2. Me hyrjen në fuqi të këtij vendimi, licenca e sipërcituar bëhet e pavlefshme.
3. Shoqëria mbart detyrimin për shlyerjen e pagesës rregullatore të vitit 2021 për licencën e tregtimit të energjisë elektrike, të përcaktuar me vendimin e Bordit të ERE-s nr. 142, datë 15.6.2021.
4. Drejtoria e Licencimit, Autorizimeve dhe Mbikëqyrjes të njoftojë shoqërinë “HEC Zall Xhuxhë” sh.p.k., palët e interesit përfshirë Ministrinë e Infrastrukturës dhe Energjisë, Operatorin e Sistemit të Transmetimit sh.a. dhe Furnizuesin e Tregut të Lirë sh.a., për vendimin e Bordit të ERE-s.
Ky vendim hyn në fuqi menjëherë. 
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

